Какво да НЕ забраняваме на малкото дете



Често улисани в грижи и ежедневни задачи, се лишаваме от времето, което да отделим за децата си. А, то, е безценно и минава толкова бързо. Наред с това е толкова необходимо на детето, за да порасне уверено, възпитано и образовано. Склонни сме с едни жест или дума да раздаваме присъди, да постановяваме правила и забрани. Но къде е тънката линия, през която не бива да прекрачваме, знае ли някой? Защото да забраним едно или друго нещо е лесно, по трудно е да преценим обаче, кога една забрана е наистина необходима и кога можем да се справим без нея.

В живота на подрастващото дете има някои неща, които наистина не е нужно да забраняваме, без това да наруши баланса във възпитанието.

1. Не му забранявайте да се храни самостоятелно Трудно е да останете безучастни когато видите как детето ви маже щедро току-що изгладената си блузка малиновия крем, но то няма как да се научи да държи самостоятелно лъжицата, ако вие постоянно му я взимате от ръцете и му помагате да се нахрани. То в крайна сметка трябва да се научи да държи лъжицата и да не я разлива, така че храната да попадне в устата му. За това е нужно търпение и упоритост, както от страна на детето, така и от страна на родителите.

Макар по-често да сме склонни да грабнем лъжичката и в името на това детето да се нахрани по-бързо и чисто, да свършим тази работа вместо него. Това може и да е от полза за собственото ни самочувствие на родители, но когато детето започне да прави това само без да се цапа прекалено, ще усетим и неговата радост от тази самостоятелна крачка в развитието му.

2. Не му забранявайте да ви помага Колко често сте чували или употребявали фразите: „ Не ми помагай, ще разлееш сока, ще изпуснеш чинията, ще счупиш каната.“ Тези фрази, макар и споменати непреднамерено, заключват желанието на детето да участва в семейните задължения на по-късен етап от развитието си. Ако това се случва често в ранна детска възраст, вероятно когато порасне то няма да е изградило устойчиви навици да помага у дома. Затова ако детето пожелае да извади прането от пералнята или да полее цветята – не го възпирайте. Дори ако се наложи след това да подсушите пода или да търсите част от прането в пералнята. Точно обратното – направете коментар относно ентусиазма и желанието му и му благодарете.

За детето е важно да получи похвала от родителите и да осъзнае, че има неща, които зависят и от него. Когато се заемете с някоя задача, можете да го извикате и да помолите за помощ, като отбележите, че тя е много важна за вас и без него няма да се справите.

3. Не му забранявайте да рисува Обикновено това любимо занимание в детството бива пренебрегвано, защото предполага здраво цапане. Въпреки това, не бива по никакъв начин детският творчески потенциал да попада в плен на чистофайничеството. Рисуването развива детското въображение и нестандартно мислене. Единствената важна за родителите задача е да снабдят детето с нетоксични бои, с които то да рисува не само с четки и печати, но и с пръсти, за да се чувства напълно свободно да твори както намери за добре.

Не приемайте за драма излизането от листа или масата, стените един ден така или иначе, ще пребоядисате.

Творческите занимания с живопис освен въображението, насочват в правилна посока и емоциите и им придават конкретна форма. Тези занимания ще предоставят на детето възможността да изрази вътрешните си чувства, затова ако то ви позволи можете да рисувате заедно с него, като успоредно с това го поощрявате да коментира своите рисунки.

4. Не му забранявайте да изразява мнението си Днешните деца растат бързо, тяхното физическо и психическо развитие често не се вмества в традиционните представи, описани в дебелите книги. Децата от съвсем малки проявяват своята самостоятелност, изразяват желанията и капризите си. Често пъти родителите са склонни да абсолютизират своята власт от позицията на силата, да забраняват, да напътстват и порицават. Но винаги трябва да отчитат факта, че от най-ранна възраст с децата е добре да се говори като с равни, че трябва да бъдат внимателно изслушвани, а на техните въпроси е добре да се отговоря аргументирано и изчерпателно. Децата трябва да бъдат и изслушвани – търпеливо и с нужното внимание.

5. Не му забранявайте да тича, да скача и да крещи С други думи – да изразява свободно своите емоции. За много деца това е начин да се разтоварят, отпуснат и да се освободят от натрупаната излишна енергия – физическа и емоционална. Това е особено важно за по-темпераментните деца.

Поносимостта към тези изблици на детето трябва да се приложи освен у дома и в детската градина и училището, на детската площадка. Защото често поради подобни причини по-буйните деца биват определяни като хиперактивни, без да са, а това води да специално отношение към тях, което изкривява взаимоотношенията им с околните и бележи цялото им развитие с неоснователен етикет.

Би било погрешно да се опитвате да променяте детето, по-скоро опитайте да се включите в играта, така времето, прекарано заедно ще е още по-безценно.

6. Не му забранявайте да се катери Вероятно често ви се случва да чуете на детската площадка: „Не се катери!“, „Спри!“, „Слез!“, „Ще паднеш!“ и т.н.

Напълно нормално е да се стряскате когато видите детето си на върха на най-високата катерушка на площадката, но ако в този момент му извикате, най-вероятно ще го стреснете, а последиците от това са неясни и опасни. Затова запазете самообладание, подайте му ръка и му покажете как по-лесно да слезе или да се спусне по пързалката, вместо да му предавате своята тревога.

Децата се раждат без усещането за страх, пълни с енергия и сила, за разлика от родителите си. Не можете да предотвратите всички злополуки в живота на мъника, важно е да те да не са драматични. Със сигурност ще има ожулени колене, разцепени устни, натъртени лакти, но така децата сами ще осъзнаят докъде се простират възможностите им и да развият по правилния начин чувството си за самосъхранение.

7. Не му забранявайте да гледа анимации Гледането на телевизия в днешно време е доста опасно за възпитанието занимание, най-вече за подрастващите. Анимационните филмчета обаче развиват детската фантазия и се възприемат от тях лесно, а внушенията, които целят стават възможни по най-прекия начин. Затова избирайте от време на време стойностни, поучителни филмчета без насилие, които имат възпитателни и информативни качества и ги гледайте заедно, за да можете при нужда да се включвате с коментари и пояснения.

Вредните навици, които всъщност са полезни


Знаете ли, че част от „вредните“ навици, от които цял живот се опитваме да се отървем, и които са неприемливи за обществото, всъщност се оказват полезни за нас.

Разбира се, както и при всяко друго нещо, което правим, най–важна е мярката.

БЪРКАНЕТО В НОСА И ГРИЗАНЕТО НА НОКТИТЕ са най-често срещаните лоши навици на хората. Свикнали сме да се караме на децата (и не само), когато си бъркат в носа, а понякога дори изяждат това, което са намерили там.

Да, звучи гадничко, но така, без дори да осъзнават, те стимулират имунната си система. Същото важи и при гризането на ноктите.

Чрез тези действия малко количество неопасни микроби проникват в организма ни и така се задействат повече защитни механизми в него. Това са открили канадски учени от Саскачеуанския университет в Канада.

ИЗЛЕЖАВАНЕТО. Ако го правиш по цял ден, то би ти докарало куп проблеми – обездвижване, затлъстяване, дори атрофия на мускулите.

Учени от университета в Пенсилвания, обаче, са открили, че няколко минутки излежаване се отразяват чудесно на човек. Както и че ако спим повече и започваме работа от по-късно (10.00 ч.), ще бъдем по-пълноценни и по-доволни от живота.

Препоръчва се да си осигуряваме поне една почивка в легнало положение към средата на деня. Така мускулите и ставите на тялото се отпускат, а в най-добрия случай, ако успеем да се отървем от стресиращите мисли– мозъкът също се разтоварва. Достатъчно е тази почивка да трае между 15 минути и половин час.

ПУКАНЕТО НА ПРЪСТИТЕ на някой, който е около нас, буквално може да ни подлуди. То води до ставни проблеми и наистина не е безобидно да го практикувате. Това не важи изцяло, обаче, ако имате професия, в която са ви нужни пъргави пръсти.

Пукането е полезно, ако си пианист или кукловод, например, тъй като прави пръстите по-гъвкави и бързи.

От своя страна „изпукването“ на гръбнака е полезно, тъй като то освобождава тялото от натрупани блокажи в костите и ставите, твърдят запознати.

ДА НЕ СИ МИЕШ ЗЪБИТЕ е наистина много неприятен и рискован навик. Но е наистина полезно да не го правите веднага след ядене.

Възможно е да има остатъчна киселина от храната и тя в комбинация с пастата и четката за зъби да увреди емайла на зъбите. Препоръчва се след хранене да изплакваме устата си само с чиста вода.

ПИЕНЕТО НА БИРА или друг алкохол в големи количества е безспорно „вреден навик“. Но да си пийваме по малко биричка се оказва чудесна профилактика за здравето на нашия организъм.

Пенливата напитка действа добре на бъбреците, а освен това е богат източник на витамини (основно от група B) и минерали.

ХЪРКАНЕТО е жизнено важно при хората над 65-годишна възраст, твърдят учени. Те са установили, че „вредният“ навик е полезен за сърцето и дори приучава тялото да се справя в ситуация на недостиг на кислород към органите.

Такива са случаите на инфаркт и инсулт, например, които хъркащите хора понасят по-лесно.

ПРЪЦКАНЕТО И ОРИГВАНЕТО действат изключително добре на тялото ни. Отърваването от вредните газове може и да не е приятно за хората наоколо, но пък е полезно за нашия организъм.

В заключение можем да кажем, че „вредните“ навици не винаги са чак толкова „вредни“, но и че „много хубаво – не е на хубаво“.

Десет заповеди за родители

Януш Корчак е полско-еврейски детски лекар и писател, роден през 1878 г. и загинал на 5 август 1942 г. в концлагера Треблинка, заедно с около 200 еврейски деца от сиропиталището, в което е бил лекар и възпитател. Когато са унищожавали еврейското гето и са убили всичките му жители в газовите камери, са му предложили да го освободят, но той хванал две от общо 200-те деца, за които се грижил и казал: „Това са моите деца. Мястото ми е с тях.“ 

№ 1 Не очаквай детето ти да бъде като теб или да бъде такова, каквото ти искаш. Помогни му да стане не като теб, а да бъде себе си.

№ 2Не изисквай от детето си да плати за всичко, което ти си направил за него. Ти си му дал живот, как може да ти се отблагодари? То ще даде живот на друг, той – на трети и така – това е необратимият закон на благодарността.

№ 3 Не си изливай своите обиди върху детето, за да не ядеш на стари години горчив хляб. Понеже каквото посееш, това и ще поникне.

№ 4Не се отнасяй към неговите проблеми високомерно. Всекиму е даден живот според силите и бъди сигурен, че неговият живот не е по-малко тежък, отколкото твоят, а може би дори е по-тежък, тъй като то няма опит.

№ 5Не го унижавай!

№ 6Не забравяй, че най-важните срещи за човека са срещите с неговите деца. Обръщай им повече внимание – никога не можем да знаем, кого срещаме в детето си.

№ 7Не се измъчвай, че не можеш да направиш нещо за детето си. Измъчвай се, ако можеш, но не го правиш. Помни, че за детето е направено малко, ако не е направено всичко.

№ 8Детето не е тиранин, който завладява целия ти живот, не е само плод на плътта и кръвта. Това е скъпоценна чаша, която Животът ти е дал да пазиш и да развиваш творческия огън в него. Това е разкрепостената любов на майката и бащата, които отглеждат не „нашето“ или „своето“ дете, а душа, която им е дадена на съхранение.

№ 9 Умей да обичаш чуждото дете. Никога не прави на чуждото дете това, което не би искал да правят на твоето.

№ 10Обичай детето си и когато то е неталантливо, неудачник, когато е вече възрастен човек. Общувайки с него, радвай се, защото детето е празник, докато е с теб.

Януш Корчак 

